b'\n_START_ARTICLE_\nTaon ng Pagsasauli\n_START_PARAGRAPH_\nAng Taon ng Pagsasauli, Taon ng Pagbabalik, o Taon ng Restorasyon ay ang katawagan sa isang tradisyon o kaugaliang Hudyo kung saan tuwing ikalimampung taon ay sinusunod nila ang pagbibigay ng kalayaan sa sinumang mga Israelitang naging mga alipin dahil sa kanilang mga pagkakautang. Gayundin, ibinabalik o isinasauli nila patungo sa orihinal o dating mga may-ari, o mga tagapagmana ng mga dating may-aring ito, ang alin mang pamanang lupaing ipinagbili dahil sa pagkakautang. Hindi rin nila sinasaka ang kanilang mga taniman o bukirin. Matatagpuan ito sa Aklat ng Lebitiko 25:8-55 at Aklat ni Esekiel 46:17). Sa pagsasalin ni Jose Abriol ng Bibliya sa Tagalog, inilarawan ito sa mga kabanatang pinamagatang Ang Taong Hubileo at Ang Pagbabawi ng Dating Ari-arian, at ayon pa rin kay Abriol ang salitang kalayaan sa bahaging ito ng Bibliya ay nangangahulugang "pinalalaya ang mga alipin" at "ang ari-arian naman ay ibinabalik sa unang nagma-may-ari."'